આ બાજુ ભગવાન નીલકંઠવર્ણી પણ સ્વામીને સમય આપવા માગતા હોય, એમ નદીને કિનારે મોડે સુધી સભા ભરીને બેઠા અને જ્ઞાનવાર્તા કરતા રહ્યા. સંધ્યાનો સમય થવા આવ્યો. ત્યારે તેઓ સભા પૂર્ણ કરી આશ્રમે પધાર્યા. અહીંયા મુક્તાનંદ સ્વામી તો ક્યારનાય રાહ જોઈને બેઠા હતા. એક એક પળનો વિલંબ એમને જુગ જેવો લાગતો હતો. આશ્રમમાં સભા વખતે બેઠકની એક વિશિષ્ટ વ્યવસ્થા રહેતી. મધ્યભાગે ગુરુ ગાદીના પ્રતીક સમાન એક પીઠિકા રાખવામાં આવતી. તેના ઉપર સદ્ગુરુ રામાનંદ સ્વામીની ચરણ પાદુકા પધરાવવામાં આવતી. એ ચરણપાદુકાને વંદન કરીને સૌ પોતપોતાની જગ્યાએ બેસતા. નીલકંઠવર્ણીનું સ્થાન પીઠિકાની સમીપે જમીન ઉપર બિછાવેલા આસન ઉપર રહેતું.